Transkriptioun vum Livestream (11.06.2021)

Livestream vum Pressebriefing nom Regierungsrot

## Intervenants

* Xavier Bettel, Premierminister, Staatsminister
* Paulette Lenert, Gesondheetsministesch
* Journalisten

## Sprooch

* Lëtzebuergesch

## Transkriptioun

[Xavier Bettel]

Mëtteg.

Mir haten de Moie Regierungsrot, wou ech mat den Regierungsmemberen een Echange hat, selbstverständlech iwwert d'Covid-Situatioun an erlaabt mer domadder och unzefänken iwwert d'Situatioun am Moment.

Mir kommen, wann een d'Woche kuckt an d'Moyennen, déi ëmmer méi erofginn.

De generellen Taux de Positivité läit an dëser Woch an der Moyenne bis elo bei 0,59%.

Ech mengen et muss e bal d'lescht Joer am Summer sou een Taux siche goen.

D'Parametere sinn op 100.000 Awunner gerechent ginn.

D'Unzuel vun de Leit an de Spideeler geet och erof.

Dat ass éischter, wéi gesot, positiv a mir maache Fortschrëtter an déi richteg Richtung.

Ech sot "mir maache Fortschrëtter an déi richteg Richtung", ech hunn et d'lescht Woch scho gesot: mir sinn nach net aus der Situatioun eraus.

Mir gesinn och, dass déi indesch Variant present ass am Grand-Duché, mee d'Zuele weisen awer dass virun allem d'Impfe wierklech hëlleft.

Mir gesinn nämlech bei de fäerdege geimpften Alterskategorien läit den Taux de Positivité tëschent 0,1 bis 0,3%, wat wierklech och encourageant ass.

A mir gesinn, dass an deem selwechte Fall, dass d'Zuel vun den Leit, déi sech nei ustiechen, d'Neiinfektiounen, och däitlech méi niddereg ass bei deene Leit, déi och geimpft gi sinn.

Wann een vun den Impfunge schwätzt: Bis gëschter Owend si 466.140 Dosen an de Grand-Duché geliwwert ginn.

Dëst sinn Vaccinë fir 239.570 Leit a mir hunn bis gëschter Owend Ronn 423.000 Impfunge gemaach, fir ganz präzis ze sinn: 423.119.

Et sinn 263.000 Impfungen als 1. Dosis bis elo gemaach ginn an 160.000 Impfungen och als 2. Dosis.

Mir hunn bis elo et fäerdeg bruecht, dass mer ongeféier bei der Populatioun 18+ 52% vun der Populatioun och mat enger 1. Dosis konnten impfen.

Mir hunn och d'lescht Woch e bësse méi wéi 43.000 Leit kënnen impfen a mir wäerten dës Woch, mat de Samschdeg den Owend inclus, bei Ronn 50.000 Impfungen dës Woch och kommen.

Dir wësst dass mer méi Potential och hunn fir Leit ze impfen, mee wann net méi Impfstoff do ass, da geet et leider net.

Am Moment hu mer 91,5% och vun den Impfungen, déi mer geliwwert kritt hunn, versprëtzt.

Et geet awer ëmmer op. D.h. mir haten nach ni d'Situatioun, wou mer op eng Kéier keng Impfstoffer méi haten a mir hunn am Moment, wann der de Calcul maacht, Ronn 40.000 Dosen op Reserve.

Déi ginn an de nächsten Deeg all verbraucht. Mir hunn der schonn eleng 16.000 déi Haut a Muer wäerte verbraucht ginn.

Den Duerchschnëttsalter vun de Leit, déi geimpft gi si läit bei Ronn 56 Joer an an dëser Woch kruten och d'Bierger tëscht 39 an 33,5 eng Invitatioun.

Mir sinn domadder zouversiichtlech, dass och déi éischt Invitatioune fir d'Leit ënnert 30 Joer wäerten eraus goen.

Bei de previsionnele Liwwerungen, déi mer bis elo bestätegt kritt hunn, hu mer eng Kéier vu Pfizer bis de 5. Juli eng 131.040 Dose versprach kritt.

Bei AstraZeneca 39.800 bis Enn Juni.

Bei Moderna 32.400 bis de 15. Juli a bei Johnson 12.000 bis Enn Juni.

Am Mount Juni ass eng grouss Chute virun allem bei Johnson ze gesinn, vun deem wat engagéiert gi war.

Do sinn ongeféier 47.000 Dose manner, déi geliwwert ginn.

Dat ass ganz vill.

Dat ass ganz vill. Et muss ee wëssen, dass Johnson jo och e "One-Shot" ass, d.h. dass bal 10% am Fong vun eiser Populatioun iwwer 18 Joer, déi manner ka geimpft ginn, dëse Mount, wéinst deem Manque vu Livraisoun vu Johnson.

Mir hunn am Moment nach keng Vuen iwwert d'Liwwerungen déi elo am Juli wäerte stattfannen.

Villäicht kann e gewëssene Retard nees opgeschafft ginn, mee mir krute matgedeelt, dass och Problemer bei der Produktioun an Amerika sou Retarde géife mat sech bréngen.

An engem optimisteschen Zenario kéinte mer dovunner ausgoen, dass mer d'Leit iwwer 18 Joer ronderëm de 15. Juli alleguerten invitéiert kéinte sinn.

Bis de 15. Juli - d'Leit iwwert 18 Joer kéinten alleguerten eng éischt Invitatioun kréien.

Wa mer e pessimisteschen Zenario kréien, d.h. dass mer manner Impfungen awer géifen geliwwert kréien, da wier dat éischter Enn Juli dann de Fall.

Wa mer bei den Impfunge schwätzen, e Puer Punkten: deen 1. ass, dir wësst jo dass den Avis vun der nationaler Ethikkommissioun och erauskomm ass iwwert eng eventuell Impf- Prioriséierung an deen hunn mer och de Moien am Regierungsrot diskutéiert an analyséiert a sinn zur Conclusioun komm, dass eng Prioriséierung fir verschidde Beruffsgruppen sech à ce stade och wierklech net imposéiert.

Bei den Waardelëschten, wësst der jo, dass den AstraZeneca bis elo jo och d'Leit d'Méiglechkeet hate vun 30 bis 55 Joer deen och kënnen ze kréien a mir gesinn eleng, dass vum, wann een de Total vun den Impfunge vun AstraZeneca kuckt, eng 46% vun deene Leit, déi geimpft gi si mat AstraZeneca duerch déi volontaire Méiglechkeet, duerch déi Waardelëscht och domadder geimpft gi sinn. D.h. dat si 27.000 Leit, déi sech gemellt hunn an déi och geimpft gi sinn.

Mir ... hunn haut de Moien och am Regierungsrot decidéiert, well mir sinn eis bewosst, dass am Moment an d'Madamm Ministesch wäert dorops agoen iwwert den Avis vum CSMI, wéi et och mat de méi Jonken duerno sollt goen, dass am Moment den AstraZeneca en Impfstoff ass, deen eben och villäicht net vu jidderengem den allerbeléifsten Impfstoff ass, awer e wierkt, e funktionéiert an och hei zu Lëtzebuerg Preneurs fonnt huet.

Mir hunn dofir de Moien decidéiert, datt fir 2 Impfstoffer, fir den AstraZeneca a fir de Johnson.

Dass déi ... ab Muer wäert d'Lëscht och opgoen, op impfen.lu

Déi 2 Vaccinen ab 18 Joer ouni Alterslimitt no uewe wäerte volontaire kënne benotzt ginn.

D'Leit kënnen sech Muer mellen.

Dat ass am Fong ... huet een dann de Choix oder et waart een säin Tuer an da kritt een de Moderna ... mat Garantie datt een de Moderna oder de Pfizer kritt oder et mellt een sech op de Lëschten an déi zielt fir den Johnson, sou wéi fir den AstraZeneca ab 18 Joer.

An net méi limitéiert op bis 55 - "open End" fir déi Impfstoffer.

Et erlaabt e puer Saachen.

Déi 1. Saach, ech hunn Iech et virdru gesot, mir hunn am Moment d'Autorisatioun vun der EMA jo och fir méi jonk Leit ze impfen, awer mat der Recommandatioun fir ënner 18, deen eenzegen ass den ... Pfizer, deen am Moment kann dofir benotzt ginn.

All déi Leit déi sech elo hei mellen, erlaben dass am Fong méi Dose Pfizer kënne benotzt ginn, och fir jonk Leit. Erlaabt och datt den AstraZeneca an de Johnson benotzt gëtt.

An mir hunn jo an deem 1. Jet gesinn, datt d'Demande ganz grouss war an dass d'Sitten och alleguerten iwwerlaascht gi sinn.

Den Virdeel ass, mir hunn och eng Rëtsch vu Leit, déi eis matgedeelt hunn, dass si den Tuer verpasst hunn.

Dass se deemools net wollte geimpft ginn. Haut awer wëlle geimpft ginn, well se gesinn, dass duerch d'Impfung awer d'Léisung ass vis-à-vis vun der Sortie vun der Kris fir déi eng, fir déi aner, dass d'Liewe méi einfach mëscht fir kënnen ze reesen, fir kënnen an de Restaurant ze goen an dowéinst eng Demande och kënnt vu Leit, déi elo net Retardataire, mee villäicht enger anerer Meenung waren oder déi Leit, déi wéinst enger Indisponibilitéit wärend dësen Zäiten net konnten geimpft ginn, all déi Leit sech ab Muer de Moie kënnen op impfen.lu mellen an et gëtt och "first come, first served" an d'Leit hunn de Choix.

Um Site impfen.lu fënnt een déi 2 Vaccinen. Et gëtt eng Kéier den AstraZeneca an et gëtt eng Kéier den Johnson.

D'Leit kënnen sech bei engem mellen.

Si kënnen sech bei deenen 2 mellen an et gëtt een net penaliséiert, selbstverständlech, wann een och eng Invitatioun géif kréie fir mat engem anere Vaccin an et géif een sech et nach aneschters iwwerleeën, kann ee selbstverständlech dann och déi doten Invitatioun unhuelen.

Deen 1., deen da versprëtzt gëtt annuléiert dann automatesch och déi aner Demande fir kënnen op déi Lëscht ze kommen.

Also, 2 Lëschten ab Muer op fräiwëlleger Basis - eng Kéier de Johnson, eng Kéier den AstraZeneca.

Et kann een op déi eng, et kann een op déi aner an dat ab 18 Joer.

Et ass och wichteg deene jonke Leit ...

Hei si Recommandatioune vun der EMA. Also d'EMA seet ab 18 Joer kann een déi dote Vaccinen och benotzen.

Et erlaabt och deene jonke Leit, déi am Moment sech d'Fro stellen, wéini komme mer endlech drun? Iwwer 18.

Tatsächlech. Well dat ass eben déi Limitt, déi och vun der EMA festgehale ginn ass.

Dass een deenen och eng Perspektive ka gi fir elo net an 2 oder 3 Méint eréischt geimpft kënnen ze ginn oder an e puer Wochen, mee elo direkt an och beim Johnson e "One-Shot", d.h. 2 Wochen duerno och gréng kënnen zertifiéiert ze sinn.

Dat sinn déi Punkten, déi fir eis och wichteg sinn fir dass een och weiderkënnt mat der Impfung fir dass een och fir déi Leit, déi bis elo net wollten, net konnten, d'Méiglechkeet ze ginn sech kënnen ze mellen an eben och fir deene jonke Leit och d'Méiglechkeet ze gi fir virun der Vakanz eng Invitatioun kënnen ze kréien.

Mir sinn och amgaang ze kucke just beim AstraZeneca, well do wësse mer, dass et jo och 2 Impfunge sinn, an awer och vill gefrot gëtt, fir dass ee ka mat deenen Delaien, déi och do sinn

Well mer wëssen, dass déi 2. Impfung riskéiert an der grousser Vakanz ze falen, dass een do een OTP huet, dee méi laang ass, fir kënnen de Rendez-vous och ze huele wann e bei der 1. Impfung fir ze kucke wann een net do ass wéi een dann dat doten och kann organiséieren.

Mee mir sinn der Meenung, dass dat heiten och Eppes ass, hoffe mer e Mol, wou och eng Rëtsch vu Leit wäerten zeréckgräifen.

An deem Kontext hunn ech Iech virdru gesot, huet am Moment net all Mënsch d'Méiglechkeet gehat geimpft ze ginn.

1. Punkt. Den 2. Punkt ass dass mer wëssen, dass ee mam CovidCheck awer méi Fräiheeten huet.

Mir hate jo d'lescht Woch am Regierungsrot do festgehalen, dass mer géife jo e Bong, dat war d'Iddi, déi mer haten. E Bong kéinte maache fir déi Leit, tëschent 6 an 30 Joer fir kënne getest ze ginn - 1 Mol.

Mir sinn eis awer bewosst, dass déi Leit zum Beispill do mat AstraZeneca geimpft ginn oder och mat Pfizer oder mat Moderna, dee net e "One-Shot" ass, dass awer do nach e ganzen Delai ass, deen et net erméiglecht gréng ze sinn duerch d'Impfung.

Also duerch d'Impfung gréng ze ginn oder ze sinn an dass een dann eben nach ëmmer rout ass, wann een am Moment net déi Méiglechkeet hat.

Dowéinst wäerte mer ab dem 20. Juni och den LST net méi sou funktionéieren hunn, wéi en am Moment funktionéiert. De Large Scale Testing gëtt ëmfunktionéiert.

Déi Iddi vun deem Bong gëtt fale gelooss, well mer eis bewosst sinn, dass eng Kéier villäicht net duergeet, mee virun allem well mer och Leit iwwer 30 Joer hunn, déi hier 2. Impfung nach net kritt hunn.

An eben duerch deen Delai, deen se musse waarden, dann am Fong penaliséiert géife ginn oder wann se wëlle Fräiheete kréien, dann och nach missten dofir bezuelen.

Well de Prinzip ass, dass mer keng Impfflicht hunn.

A well mer der Meenung sinn, dass d'Leit mussen awer hir Fräiheete kënne kréien, awer en Garantie fir déi aner Leit och, dass se net ustiechbar sinn, dass se gesond sinn.

Dass am Fong den LST dann d'Leit sech kënne mellen iwwert hier Matricule an iwwert hire Mail an dann am Fong de Rendez-vous kënne fixéieren, wéini et hinne geet.

Dee System wëlle mer bäibehalen elo fir déi nächst Wochen an och nach Méint fir eben bis d'Leit d'Méiglechkeet hate geimpft ze ginn op mannst eng Invitatioun kritt hunn.

Mir mengen dass dat och méi gerecht ass, wéi déi aner Formulatioun an duerch Fait, dass mer déi Statioune vum LST och verdeelt duerch d'Land och hunn an eben Horairen hunn, déi zimmlech flexibel sinn, dat och eng Méiglechkeet ass fir ganze ville Leit, déi nach net oder nach net ganz geimpft sinn, d'Méiglechkeet ze ginn, kënnen dann och 72 Stonne gréng ze sinn.

Dann nach 2 Punkten, déi eng Rëtsch vun eisen Frontalieren concernéiert. Et ass en ...

Vum Här Schneider krut ech matgedeelt, dass den .. mat Däitschland a Frankräich en informellen Accord ass, fir bis den 30. September 2021 a Verhandlunge lafe fir dëst offiziell ze kréien, resp. och hei op den 31.12.2021 kënnen ze goen a mat der Belsch ass een Accord och fonnt ginn.

An um Niveau vum Teletravail fir d'belsch Frontalieren, huet och de Pierre Gramegna mer matgedeelt, dass eng Tolérance administrative fir d'Matière fiscale fir déi Aarbechtsdeeg, déi vun de Frontalieren aus der Belsch zu Lëtzebuerg och prestéiert ginn, ass verlängert gi bis den 30. September 2021.

Et ass eng wichteg Informatioun och fir eis Noperen, déi bei eis schaffe kommen.

Klenge Resumé. Also.

Haut e puer Avisen. D'Madamme Gesondheetsministesch wäert nach drop agoen, och virun allem beim CSMI, déi mer ugeholl hunn.

De Fait, dass mer keng Vaccinë wëlle stockéieren. Mir probéiere wierklech Vaccinen sou vill wéi méiglech ënnert d'Leit ze bréngen. Mir gesinn d'Resultat vun der Vaccinatioun. Mir gesinn et mat den Zuelen. Mir gesinn et mat den Intensivbetter.

Sauf erreur de ma part, hu mer haut, am Moment, nach 1 Persoun op der Intensivstatioun.

Eng Persoun, wat wierklech en encourageant Resultat ass.

Och mat deem CovidCheck: nei Fräiheeten, neit Liewen.

Mir hunn et d'lescht Woch scho gesot: et ass eng Saach vu Responsabilitéit, et ass eng Saach vun Eegeverantwortung.

Mir mussen eis alleguerte bewosst sinn, dass et déi ... wa Reegele sinn, dann ass et ebe fir kënnen déi Fräiheeten och kënnen ze kréien an dat lescht wat mer eis wierklech net géife wënschen, ass nees mussen d'Handbrems zéien an nees "Marche arrière" mussen ze maachen.

An dat kënne mer verhënneren. Dat kënne mer verhënneren, wa mer eis zesummen un déi Reegelen halen.

Wann et ... ech hunn matkritt, déi eng soen "jo, mee muss dat da kontrolléiert ginn?", "muss dat gekuckt ginn?", "Kann ech...", ech hat Iech d'Beispill ginn vun den PCR-Tester, déi gefälscht gi sinn. Dat geet elo vill méi schwéier, well do de Lien jo direkt och ass mam CovidCheck, mee da kann ech jo Eppes scannen, Eppes fotograféieren an Eppes fotokopéieren.

De But ass dee concernéierten an déi Persoun mat deenen ee féiert, mat deenen ee lieft, mat deenen een zesumme kënnt, mat deenen een iesse geet net a Gefor ze stellen.

E Restaurateur, deen acceptéiert, dass bei him Schmu gedriwwe gëtt, muss sech bewosst sinn, dass si déi Plaz, wou keng Maske sinn, déi éischt sinn, wann nees Restriktioune musse geholl ginn, déi nees drënner wäerte leiden.

Et ass am Interêt vun ons alleguerten, dass mer eis drun halen an ech wëll just dorun erënneren, dass och Strofen virgesinn sinn, fir déi Leit, déi mengen, Fälschunge solle maachen oder falsch Deklaratioune solle maachen.

Et geet hei ëm een Effort collectif, vu Solidaritéit.

Ech stoung virun engem Joer hei, oder méi wéi engem Joer hei, wou mer am Ufank vun enger Kris, wou mer ëmmer gesot hunn, dass all Eenzelen, een Deel vun der Léisung ass.

Mir sinn no beim But.

Mir gesinn d'Zuelen, déi erof ginn. Mir gesi Spideeler, an dat war jo dès le départ eist Haaptzil, Spideeler, déi net iwwerlaascht sinn.

Mir hunn et an der Hand.

A wann mer déi nächst Wochen an déi nächst Méint eis nach déi néideg Rigueur ginn fir eis un déi puer Reegelen, puer Reegelen, déi mer nach hunn, ze halen,

Hoffe mer, dass mer iergendeng Kéier nees e ganzt normaalt Liewe fannen. Mir si schrëttweis an e normaalt Liewe komm.

Komm mir maachen näischt, wou mer et bereien an duerno nees nei Restriktioune missten hunn.

Dat wier dat, wat ech wierklech kengem wënschen.

Madamm Gesondheetsministesch.

[Paulette Lenert] Jo, gudde Mëtteg alleguerten.

Et ass eng Evidenz entre-temps, dass d'Vaccinatioun dat ass wat eis hëlleft am schnellsten hei aus der Kris erauszekommen.

Dofir si mer beméit, déi sou schnell wéi méiglech och ze deploiéieren an all nei Schrëtt, déi och do kënne geholl ginn fir méi Leit den Zougang ze gi si gutt geholl.

Dat ass wierklech dat effikasst, wat mer hunn an do gesäit een och wéi jiddereen en Deel vum Ganzen ass.

Et ass eréischt wa mer alleguerten zu genuch wierklech geimpft sinn, wou mer deen Effet hunn an och alleguerten zesummen erëm an eis Fräiheete kënne kommen.

Mir hunn haut - et ass scho gesot ginn - en Avis kritt vum Conseil supérieur des maladies infectieuses zu engem Thema, wat an deem Kontext och vill intresséiert.

Dat ass d'Impfung bei Kanner a Jugendlechen.

Dir wësst dass d'Europäesch Medikamentenagence schonn "feu vert" ginn huet fir de BionTech/Pfizer-Impfstoff fir Kanner bis zu 12 Joer, also ab 12 Joer an den Asaz ze huelen.

Och dat deelt de Conseil supérieur des maladies infectieuses als Aschätzung. Dat ass Eppes, wat mer dann och elo wäerte kënne maachen an absehbarer Zukunft.

Firwat? Majo well Kanner och eben dozou bäidroen de Virus ze dreiwen. E gëtt duerch Kontakter gedriwwen an d'Kanner sinn e groussen ... Kanner a Jugendlecher stellen e groussen Deel vun der Bevëlkerung duer.

Wa mer eis aktiv Infektioune kucken, maachen si entre temps 1/3 aus. Forcement geet dat an d'Luucht, well bei deenen eelere Leit, déi geimpft sinn, manner Infektiounen ze fannen sinn.

Et ass also e Fakt, dass hei een Deel vun eiser Bevëlkerung ass, deen nach wie vor dann deen Impfgeschehen ausgesat ass an och ka weider ginn.

Sécher ass et esou, dass Kanner a Jugendlecher keng grouss Probabilitéit fir Komplikatiounen hunn, grad Kanner net, bei Jugendlechen e bësselche méi. D.h. et ass och vum individuelle Standpunkt e Risiko, deen een iwwert d'Impfung, där ee kann entgéintwierken, mee et ass virun allem mam Bléck op déi ganz Pandemie e wichtege Baustee fir och hei mat der Impfung unzesetzen.

Wéi gesot, et ass net wéi wann et keng Komplikatioune gëtt, mir hunn der zum Gléck net vill, villäicht och just eng Kéier do de Bilan. Mir haten manner wéi 1/1.000 bei de Kanner a Jugendlechen, dee schwéier Komplikatiounen hat. Mir hate 7 Hospitalisatiounen, ëmmerhin awer an och 4 Kanner, déi hu missten op der Intensivstatioun behandelt ginn, zum Gléck hu mer keen Doudesfall gehat an eisem Land.

De Risiko ass kleng, mee en ass do.

Et ass surtout den Benefice fir jiddwereen, dat gemeinsaamt erauskommen aus der Kris, wou och den heiten den heiten "Go", dee mer kritt hunn, alt erëm eng Kéier e Schrëtt no vir wäert sinn, wou mer dat kënne mat afléisse loossen an eis Impfstrategie.

Deen 2. Avis, dee mer virleien haten, haut de Moie vum Conseil supérieur des maladies infectieuses, dee concernéiert déi Hypothees wou een elo neierdéngs hei zu Lëtzebuerg als ganz geimpft wäert gëllen, nämlech déi, wou een e Mix huet vun eng Kéier krank gewiescht sinn, also e positive PCR-Test an duerno just eng Impfdosis an net déi 2.

Och do huet den Conseil supérieur des maladies infectieuses dat favorabel gesinn.

Als eng Méiglechkeet. De Plus, deen elo duerch dësen Avis komm ass, dat si Richtlinne fir de Leit ze hëllefen anzeschätzen, ob se dann elo awer sollen eng 2. Impfung maachen oder net.

Den Impf-Schäin.

Dee kritt ee mat enger. Dat ass kloer determinéiert am Gesetz, deen elo zum Vott steet, mee doriwwer eraus, kann awer all Eenzelen sech natierlech d'Fro stellen, ob et fir hien elo sënnvoll ass, dach nach eng 2. Impfung ze maachen an hei si kloer Virgaben elo komm vum Conseil supérieur des maladies infectieuses, déi mer och kënnen mat den Dokteren elo deelen.

Dat ass indiquéiert, wann ech et resuméiere fir Leit, déi eng speziell Vulnerabilitéit hunn.

Do ass dat sécher eng Indikatioun awer fir den normalen Stierflechen éischter net.

Dat sinn Detailer, dat geet haut elo ze vill an dat medezinescht eran, mee wéi gesot, do kommen elo kloer Richtlinnen un ons Dokteren, dass se och de Leit do déi richteg Berodung kënnen ginn, fir ze kucken, ob et am Eenzelfall Sënn mëscht oder éischter net Sënn mëscht fir eng 2. Impfung ze maachen.

An dësem Avis gouf och eng Richtlinn ginn, wéi laang een soll ofwaarden, nodeem ee Covid-positiv war.

Do ass och elo eng Richtlinn vu 4 Wochen uginn. D.h. wann ee positiv war an et huet een elo net speziell Problemer domadder, dann wäerten se recommandéieren, dass een eréischt no 4 Woche soll déi 1. Impfung maachen, op alle Fall do net virdrun.

Dat ass och eppes Neies.

Dat ass bis elo ëmmer au cas par cas mat den Doktere gekuckt ginn. Hei ass elo eng Richtlinn, déi hëlleft dat Ganzt méi z'alignéieren a méi verständlech ze maachen.

Ech géif villäicht grad betreffend dee spezifeschen nei Fall, wou een als komplett geimpft gëllt, ouni eng 2. Dosis kritt ze hunn, nach eng Kéier eng Prezisioun ginn och zu gëschter.

Mir haten vill iwwert d'Impfschäiner geschwat, déi elo entre temps disponibel sinn op MyGuichet an déi een och geschéckt kritt huet iwwer d'Post. Dat si wuelverstane just déi duebel Impfungen, déi klassesch, wéi mer se bis elo haten. Hei ass elo e neie Moment.

D.h. et gëllt een als voll geimpft, mat deem Mix vun eng Kéier krank gewiescht sinn an enger Impfung, un sech eréischt mat der Definitioun vum Gesetz wat elo a Kraaft trëtt.

Do sinn natierlech elo Leit, wa mer no hanne kucken, déi elo do wäerten drënner falen, ab elo, wann dat déi nei Definitioun ass, déi kréie mer esou net erfaasst an eiser Datebank. Do ass d'Recommandatioun, mir wäerten och haut nach e spezielle Communiqué dozou erausginn.

Déi Leit kënnen sech un d'Hotline wenden an da gëtt am Eenzelfall gekuckt, wéi et sech mat hirem 2. Rendez-vous huet. Do war jo schonn een 2. Rendez-vous, deen ausgemaach gi war an do ass elo d'Linn, déi mer huelen, dass dat wierklech am Eenzelfall beschwat gëtt, d.h. déi Leit sollen sech wgl un d'Hotline wenden. Dat ass den 247-65-533, eis normal Vaccinshotline.

Et wäert, wéi gesot, och nach eng Kéier e Communiqué fir Iech am Detail dozou kommen.

Da gëtt mat hinnen zesumme gekuckt, ob se eng 2. Impfung wëllen oder net. Dat muss jo och gekläert ginn. Verschidde Leit, grad op Grond vun där Recommandatioun, déi elo haut erauskomm ass vum Conseil supérieur des maladies infectieuses, wäerten trotzdeem hir 2. Impfung wëlle wouer hunn, anerer net an dofir ass dat doten dee beschte Wee.

Mir hunn nach net déi genau Zuel, dat wäert elo villäicht de klenge Rush an deenen éischten Deeg d'nächst Woch ginn op déi Hotline. Ech bieden dofir ëm e bësselchen Gedold.

Mee mir sinn der Meenung, dass dat doten dat effikasst ass fir déi Situatioun ofzedecken, dat mer dat wierklech Fall fir Fall kucken.

An d'Zukunft era wäert dat bei der 1. Impfung da beschwat ginn, wann d'Leit an den Impfzentrum kommen, gëtt dat do de Standard, wann se e positive PCR hunn, wäerten se dee matbréngen an da gëtt zesumme mam Dokter gekuckt, ob d'Konditioune gi si fir just mat engem Rendez-vous ze fueren. Also fir d'Zukunft ass dat ganz onproblematesch a fir dat wat zeréckläit ass et am Fong geholl sou komplex, dass et besser ass Fall fir Fall ze kucken, wéi elo Envoien ze maachen an dann mussen nozerëschten.

Ech wollt och nach kuerz agoen op den Large Scale Testing.

Ech mengen et ass ugeschwat ginn: Mir hunn eis eng Rei Gedanke gemaach, wéi mer déi Reegelméissegkeet vum Test kënnen bäibehalen, grad bei deenen déi eben nach net Zougang zu der Impfung hunn, duerch déi Problemer, déi mer bei de Liwwerungen awer nach hunn.

Ech mengen et ass ugeduecht ginn. Am Moment hu mer jo eng gewësse Reegelméissegkeet iwwert déi vill gratis Schnelltester, déi erausgaange sinn.

Och do eng Kéier e kuerze Bilan: vun deene Ronn 17 Milliounen, déi mer akaaft haten, sinn der schonn 14 Milliounen ausgeliwwert, d.h. mir sinn elo nach an där Phas wou mer massiv mat gratis Schnelltester funktionéieren.

Och an de Schoule gëtt getest, iwwert d'Aarbechtsplaz kréien d'Leit der.

Doriwwer eraus, si mer zur Conclusioun komm, dass dat einfachst wär, wierklech iwwer de Large Scale Testing dat doten ze assuréieren.

Et geet eis dorëm d'Leit méiglech schnell geimpft ze kréien an déi, déi net kënne geimpft ginn, getest ze kréien. Dat ass wierklech déi Sécherheet, déi mer elo gär hätten, och an deem och an deem CovidCheck fir déi nei Ouverturen, déi mer hunn, déi vill Fräiheeten, déi mer hunn, sou gutt wéi méiglech ze begleeden.

D.h. mir wäerten am Large Scale Testing nach en Echantillon behale vun eng Ronn 3.000 Invitatiounen d'Woch

fir eis Vue globale ze halen. Dat ass wichteg fir déi Daten, déi mer do entgéinthuelen.

Mir wäerten och eis Équipes mobiles natierlech bäihalen. Se sinn am Moment an den Altersheemer, an de Fleegestrukturen nach ëmmer mat enger gewësser Reegelméissegkeet aktiv.

Mee donieft wäerte mer wierklech ganz geziilt ...

Déi 1. Approche war fir geziilt Invitatiounen erauszeginn. Mir sinn elo zu Conclusioun komm: et ass méi einfach mir ginn a Richtung vun enger ... vun engem "first come, first served", wou een esou wëllt, d.h. ab ab Ufank Juli, spéitstens wann d'Schoul eriwwer ass, wäert de System dee sinn, dass een sech einfach kann e Rendez-Vous huelen am Large Scale Testing, do brauch ee just seng Matricule.

Eng "Open Bar" hate mer dat ee Moment genannt. Dass ee wierklech géif switchen, ewech vun den Invitatiounen op d'Méiglechkeet fir jiddwereen, dee wëll getest ginn, sech iwwert dee Wee testen ze loossen. Mir ginn dovunner aus, dass déi Leit, déi geimpft ginn, dat souwisou net méi wéi maachen an da si mer bei deem Public, dee mer eigentlech wëlle getest hunn an dat sinn all déi, déi eben och nach net d'Impfung konnte maachen.

D.h. den Model, dee ugeduecht ass, ass e System-Switch. De genauen Datum wäerte mer Iech nach kommunizéieren, sou dass dat e fléissenden Iwwergang wäert ginn op de Summer hin, wou een sech da kann säi Rendez-vous sou huelen, wéi et ebe passt mat enger relativ einfacher Prozedur, mee ouni déi Tëschenetapp vun der Invitatioun.

Dann och nach ganz wichteg: am Kader vum Large Scale Testing maache mer jo och déi Blutttester fir d'Anti-corpse festzestelle bei de Leit.

Dat wäerte mer weider maachen. Dat ass extrem wichteg dat ze suivéieren.

Do bleiwe mer elo iwwert de Summer bei deem Rhythmus, dee mer haten. Dat ass eng Ronn 1.000 pro Woch, déi mer hunn fir do d'Evolutioun hei am Land ze gesinn.

Et ass virgesinn, dass mer fir d'Rentrée, also virun der Rentrée dat wäerte verstäerkt maachen.

D.h. do wäerte mer eng Kéier vill méi héich fuere mat den Invitatioune fir déi doten Tester.

Ech géif och gäre virgräifen - mir hunn vill Froe gestallt kritt ebe justement an deem Kontext, wéini gëllt een als geheelt.

Firwat mer do just de PCR-Test unerkennen als een Indicateur, dass een eng Kéier déi Krankheet schonn hat an net d'Anti-Corpsen.

Et muss een wëssen, dass do d'Experten sech nach net 100% schlësseg sinn zu den Anti-Corpsen. Dat waren laang Diskussiounen och tëscht dem Europaparlament an den EU-Länner.

De Moment ass nach net do, fir do Konsequenzen drun ze setzen. Et ass awer extrem wichteg, dass mer weider drop schaffen, dass mer dat weider suivéieren.

Mee am Moment ass den Konsens gewiescht, par rapport zum europäesche Reglement, fir een als geheelt ze consideréieren, dass dat den PCR-Test ass, deen ausschlaggebend ass, de positive PCR-Test, schaffen nach net mat den Anti-Corpsen. Dat kënnt warscheinlech eng Kéier.

Do feelt et nach e bësselchen un Informatioune fir déi Krittäre sécher ze setze wat e genau do misst zeréckhalen als Indicateur.

Also et ass net ... also et ass nach ëmmer sënnvoll dat ze maache fir eis och ganz vun groussem Interesse fir dat ze suivéieren am Kader vum Large Scale Testing. Ech ginn dovunner aus, dass och dat deemnächst eng Méiglechkeet ka sinn fir nozeweisen, dass een eben "safe" ass, dass een Anti-Corpsen huet.

Haut ass et nach net de Fall eben well nach net dee néidegen Konsens do ronderëm fonnt ginn ass, och eben net déi néideg wëssenschaftlech Basis fir et wierklech festzehalen.

Mee et ass Eppes wat wichteg ass an dofir och, wéi gesot, dat weiderféiere vun deenen Tester, ... Do kommen nach ëmmer Invitatiounen dann och iwwert de Summer a wäerten der verstäerkt kommen fir d'Rentrée, fir dass mer do erëm eng Kéier beschtméiglech gesinn, wéi d'Situatioun hei am Land ausgesäit.

Sou, dat ass et vu menger Säit.

[Xavier Bettel] Just dann nach ... Zwou kleng Prezisiounen. Déi eng Prezisioun ass: eng Rëtsch vu Leit mellen sech an deem se soen d'App geet net.

Et ass de QR-Code, deen d'Leit elo geschéckt kritt hunn, dee geet mat CovidCheck, net mam GouvCheck. De GouvCheck war jo deen, dee mer bis elo haten, mee et ass de CovidCheck, deen och mam neien Code fonctionéiert a wéi mir d'Pressekonferenz d'lescht Woch an de CovidCheck huet ee schonn um App Store, e puer Deeg duerno d'Applikatioun fonnt. Déi Applikatioun war eng Test-Applikatioun, d.h. fir elo sécher ze sinn, well eng Rëtsch vu Leit hunn gëschter Owend getest an da soen se "hei et ass net gaangen".

Am einfachsten: läschen an déi nei Applikatioun dann nach eng Kéier ze telechargéieren, well déi muss am Fong geupdated ginn. Dat éischt war eng Testphas, déi dunn awer schonn ... déi e konnt schonn telechargéieren, mee wann et net geet, einfach eng Kéier d'App frësch lueden. An déi 2. Saach ass: just, de CTIE, iwwert de Large Scale Testing, dat war elo Juli, si kucke fir den 20. Juni scho kënnen en marche ze sinn. Dat ass dat wat op jiddwerfalls de CTIE probéiert ze maachen.

Fir dass virun Nationalfeierdag, och wann do verschidden Saache kéinte funktionéieren, dass dann och schonn den LST fir deen Datum kéint goen. Jiddefalls gëtt dorops geschafft vum CTIE

senger Säit aus fir den 20. Juni dee Switch kéint sou fréi wéi méiglech och organiséiert ginn.

[Journalistin] Fanny Kinsch, RTL Radio.

Ech wollt froen: Dir hutt jo elo de "feu vert" fir Kanner ze impfen Wësst der schonn wéini der domat ufänkt, virun allem wat déi vulnerabel Kanner ugeet?

[Xavier Bettel] Also mir sinn am Moment mat deenen Zuelen, déi ech, wéi gesot, et sinn elo puer Krittären.

Deen 1. Krittär ass mellen d'Leit sech fir mat, elo fräiwëlleg, fir mat deenen aneren Impfstoffer geimpft ze ginn.

Déi normal Lescht geet jo dem Alter weider erof bei Moderna a bei Pfizer.

Wat méi Leit sech elo mellen, fir mat AstraZeneca, mat Johnson geimpft ze ginn, wat mer méi séier kënnen erofgoen.

Wann elo déi Saache gesprutzt ginn an d'Liwwerungen och kommen, hoffe mer, dass mer fir de 15. Juli d'Leit bis 18 Joer invitéiert hunn.

An da fänke mer mat der Kategorie ënner 18 Joer an do fänke mer wéi bei deenen anere Kategorië fir d'éischt mat deene Vulnerabelen un.

An där Kategorie an da geet et dem Alter erof: 18, 17, 16, etc. an etc.

Mee et heescht virum 15. Juli net.

Ausser et wier elo e Rush op den AstraZeneca vu ganz, ganz ville Leit, wat erméigleche géif, méi séier jonk Leit och ze impfen. Et ass och en Akt vu Solidaritéit am Fong, sech ze soen, wann ech elo den Astra huelen, da weess ech, dass e jonken, méi séier ka geimpft ginn.

An de Fait ass, wann elo awer bei de Liwwerungen och nach géif haperen, da kann et Enn Juli hin. Da wier et Ufanks August.

An dofir, well mer awer och wëssen, dass vill Leit an der Vakanz sinn, ass et wichteg, dass deen OTP, wou der jo eng Invitatioun geschéckt kritt, fir geimpft ze ginn, a bei de Kanner kann et just am Moment de Pfizer jo och sinn, dass de Risk ass, dass en net seet, deen ass just 3 oder 4 Deeg gutt.

Well et sinn awer am August vill Leit, déi fort sinn an dofir, wat ech virdru gesot hunn, dass deen OTP méi laang och gülteg ass, dass d'Leit net gesot kréien an 3 Deeg ass en hifälleg, do muss ee kucken eng gewësse Flexibilitéit ze hunn an der Date de validité vum OTP, well soss hu mer de Risk, dass wann d'Leit aus der Vakanz zeréckkomme gesot kréien, "Dir hätt kënne virun 2 Wochen, wann der Doheem gewiescht wäert, Äert Kand aschreiwe fir geimpft kënnen ze ginn", an dat wëlle mer wierklech evitéieren.

[Journalistin] An dee gratis PCR-Test iwwer de Large Scale Testing, wéi oft kann een sech do umelle fir e Rendez-vous ze huelen? Sou oft wéi ee wëll?

[Xavier Bettel a Paulette Lenert] Jo.

[Journalistin] Okay.

[Xavier Bettel] An et ass prioritär awer wierklech geduecht fir déi Leit, déi och net gréng CovidCheck sinn, d.h. fir een deen 2 Mol geimpft ass, ausser e gëtt invitéiert, ausser e gëtt invitéiert. De But ass fir déi Leit, déi net d'Méiglechkeet haten wierklech ee Mol iwwerhaapt geimpft ze ginn, oder net fäerdeg geimpft sinn, well wann der bis fäerdeg geimpft sidd, huet et wéineg Wäert, mee den Zoufallsprinzip ka sinn, dass der awer invitéiert gitt vum LST, souguer mat 2 Impfungen, well et kritt een heiansdo d'Fro gestallt: "firwat ginn ech nach geruff, ech si geimpft ginn?".

Et ass een Zoufallsfacteur, dee jo kuckt, wéi d'Representatioun vun der Populatioun och ass mat der Presenz vum Virus. Dofir ass dat och eng Méiglechkeet, déi do ass, mee de But ass dir déi Leit, déi nach net am Fong gréng CovidCheck d'Méiglechkeet haten oder hunn.

[Journalist] Pierre Reyland, 100,7.

Villäicht nach eng Prezisioun. Dir hutt d'Zuelen elo genannt, mee et ass als Recapitulatif villäicht nach eng Kéier ...

Ech weess net ob der se sou och hutt. Wéi vill Leit iwwer 18, sinn dann elo nach net geimpft?

A wéi vill Dosissen AstraZeneca a Johnson sinn elo oder geschwënn disponibel fir, déi dann ofzedecken? Déi kënnen sech do jo lo fräiwëlleg mellen.

[Xavier Bettel] Also, mir hunn am Moment, ... wann ech d'Zuel vun de Leit hei kucken, déi ... déi geimpft sinn. Ech hunn hei d'Zuele vun 18 bis 54, mee hëlleft dat Iech? Also iwwert d'Zuel vu wat geliwwert gëtt.

Pfizer bis de 5. Juli: 131.040 Dosen.

AstraZeneca 39.800 bis Enn Juni. Ech hunn d'Zuele vu Juli nach net.

Mee wa mer dee lo iwwerhaapt net méi géife benotzen, hu mer hei eleng bis Enn Juni 20.000 Leit, déi mer villäicht net géifen impfen. Moderna 32.400 bis de 15 Juli.

An Johnson 12.000 bis Enn Juni. Mir sollten awer vu Johnson der 47.000 kréien.

Mir hunn am Moment tëschent 18, d.h. déi déi erlaabt, ... déi déi d'Méiglechkeet hunn geimpft kënnen ze ginn. Ech hunn Iech déi Zuel virdru gesot. Ech mengen et ass 52%, "sauf erreur de ma part", vun de Leit, déi kënne geimpft sinn, déi och scho geimpft sinn. D.h. "par analogie", dat ass, déi eng 1. Dosis kritt hunn.

Dann ginn et nach eng ganz Rëtsch vu Leit, déi dann ... 48% am Fong, déi nach keng 1. Dosis kritt hunn.

Mee ech hunn déi genau Zuel elo net hei fir Iech kënnen ze soen wéi vill genau a wéi een Alter dat och ass. Mee do sinn eng Rëtsch vu Leit, déi net wollte geimpft ginn, et sinn eng Rëtsch vu Leit, déi och an dat soll een net vergiessen, elo mam neie System vu "Genesen", wäerte mer, well mir hunn awer eng ...

Madamm Lenert, 30, 40.000 Leit, déi awer

[Paulette Lenert] Ech menge jo.

[Xavier Bettel] Eng Rëtsch vu Leit, déi jo krank waren, déi elo jo am Fong aus dem Impfschema fir déi 2. Impfung z.B. jo ewech falen.

Fir déi 2. Impfung ewech falen.

An dowéinst ass et ganz schwéier elo, well déi Zuelen hu mer nach net ganz genau an dat muss eben och nach organiséiert ginn fir dass d'Leit sech do och kënne melle fir dass se eng 1. Impfung kënne kréien, mee do hu mer da just 50% vun den Dosen, déi do benotzt ginn.

D.h. do wäerte mer an deenen nächsten 2 Wochen, géif ech awer soen, e besseren Iwwerbléck hunn, wéi dat haut och de Fall ass.

[Journalist] Ok, mee et ass de 15. Juni, dee gewënschten Delai, bis dohinner, datt all Mënsch iwwer 18 Joer ...

[Xavier Bettel] 15. Juli!

[Journalist] Juli?

[Xavier Bettel] Juli!

[Journalist] Okay, jo, eng Invitatioun soll kréien?

[Xavier Bettel] Bis de 15. Juli soll jiddwereen, iwwer 18, invitéiert, op mannst eng Kéier invitéiert gi sinn, dass mer kënnen ufänken, nom 15. Juli, "Scénario optimiste".

"Scénario pessimiste" verléiere mer 2 bis 3 Wochen.

"Scénario pessimiste" ass, dass d'Liwwerungen net sou kommen, wéi geplangt an dass kee Mënsch elo de Johnson oder den AstraZeneca géif huelen.

Wat méi Leit elo de Johnson oder den AstraZeneca huelen, wat mer méi séier mat de Moderna a Pfizer ...

Well do geet et dem Alter weider no.

Ech hunn Iech gesot, mir wäerten d'nächst Woch elo ënner 30 ufänken, mat Pfizer a mat Moderna, an dat sinn déi, déi dann normal weider ginn an deenen nächste Wochen, an déi aner, dat gëtt op fräiwëlleg Basis gemaach an do kann et vill méi séier goen. Mir wäerten eleng fir d'nächst Woch fir déi Leit, déi sech elo iwwer de Weekend melle fir op deene Leschten, bei Johnson eleng, sinn eng 12.000 oder 14.000 Leit, déi d'nächst Woch, wann se sech ugemellt hunn, schonn d'Invitatioun kënne kréien an och scho villäicht nächst Woch kënne geimpft ginn.

An ech wëll just drun erënneren, dass déi Leit 2 Wochen drop gréng sinn.

Also, CovidCheck-gréng sinn.

2 Wochen drop.

Also mir wëllen och een Zeeche setze vis-à-vis vun jonke Leit a vis-à-vis vu Leit, déi de Moment nach iwwerhaapt keng Méiglechkeet haten, geimpft kënnen ze ginn.

[Journalist] Okay, Merci. An nach eng kleng zousätzlech Fro zum LST.

Sidd der der Meenung, datt do villäicht Personal misst opgestockt ginn, wann et elo eng grouss Demande gëtt fir déi Tester do maachen ze loossen?

[Paulette Lenert] Nee, et ass schwéier ofschätzbar, well dat heiten "à la demande" elo gëtt.

Mir ginn éischter dovunner aus, dass der awer villäicht manner wäerte sinn, well mer d'Leit iwwert d'Invitatioun incitéiert hunn, mee do gesi mer de Besoin elo manner, well d'Situatioun wierklech gutt ass a mir gesinn den Effet vun der Impfung.

Do behale mer just dee klengen Echantillon fir déi Vue générale net ze verléieren.

Mir ginn dovunner aus, dass dat doten sou misst hikommen, dass et net iwwerlaf wäert ginn.

[Xavier Bettel] Mir wëllen de Bilan zéien, Enn Juli, wëlle mer och de Bilan kënnen zéien, fir ze kucken, wéi et August a September weider geet.

[Paulette Lenert] Mir mussen dat selbstverständlech ...

[Journalist] An deen dote Prozess geet iwwer Internet oder Telefon? Béides geet.

[Paulette Lenert] Jo, do kommen nach Detailer, wéi gesot, dat gëtt déi Prozedur ass normalerweis iwwert den Internet an déi Telefonslinn wäert och net ofgebrach ginn.

Am Prinzip ass dat dee selwechte Model, wéi mer bis elo haten.

Ech mengen d'Telefonslinn wäert manner Sënn maachen, hei si mer wierklech bei vill méi jonke Leit ukomm, elo an der Alterskategorie.

Et war virun allem am Ufank ass déi ... Telefonslinn natierlech vill gebraucht gi vun eelere Leit, déi net sou digital ënnerwee sinn.

[Journalist] Okay, Merci.

[Journalist] Gudde Moien, Tom Haas vum Tageblatt.

Déi 1. Fro: De Site fir déi Leit ënner 30 Joer, ab wéini ass deen dann elo genau verfügbar mat der Auerzäit an ass de CTIE och virbereet, dass den Site net zesummebrécht?

[Xavier Bettel] Wéi der gemierkt hutt, hunn ech Iech keng Auerzäit ginn.

Ech hunn Iech keng Auerzäit ginn, an dee Site ass net fir Leit ënner 30 Joer, dee Site ass fir d'Leit ab 18 Joer bis "no limit".

D.h. all déi Leit, déi elo nach net geimpft gi sinn, oder net wollten oder net konnten,

egal wéi al se sinn, wann se méi wéi 18 Joer al sinn, kënnen se sech op de Site mellen. De Site ass impfen.lu.

E wäert Muer de Moien online goen.

[Journalist] Okay. Dann eng aner Fro, déi ass ... déi ass vun enger Lieserin bei eis komm, et ass Folgendes: Wann ech een Impftermin hunn, an ech sinn awer wéinst enger anerer Saach deen Dag noutgedrongenerweis an der Klinik, kann dowéinst mäin Impftermin net wouer huelen.

Wéi eng Méiglechkeeten hunn d'Leit fir dat ze änneren?

Dat hei ass an dësem Fall e Kriibspatient, deen op der Onkologiestatioun ass, an op der Hotline konnt him net gehollef ginn. Wat ass do d'Méiglechkeet?

[Paulette Lenert] Ah lo hutt der mech Schachmatt gesat, ech wollt soen selbstverständlech op der Hotline uruffen. Da musse mer dat klären.

[Journalist] Okay.

[Paulette Lenert] Dat misst awer déi Informatioun sinn, déi een do kritt.

Ech menge wann eng exzeptionell Ursaach ass, da misst dat goen.

[Journalist] Wéi gesot, si krut d'Informatioun net a sot "frot Dir e Mol d'Ministesch".

[Paulette Lenert] Dann huele mir dat mat Heem.

[Journalist] Okay, tipptopp. Dann ... Dir hutt den LST dann elo ëmgestallt ... also gëtt dann elo ëmgestallt op d'Méiglechkeet sech da gratis testen ze loossen, falls een nach net geimpft konnt ginn. Do ass d'Fro: ass dee Monitoring ...

Ass dee vum LST? Dee gëtt jo dann op dee neien Echantillon vun 3.000 Leit pro Woch ongeféier reduzéiert. Geet dat nach duer?

[Paulette Lenert] Jo, dat geet fir den Echantillon duer. Dat ass representativ an just eng Prezisioun: wann et ëmbeluecht gëtt, et ass net just fir déi, déi net geimpft sinn, et ass einfach op.

Mir maachen effektiv keng Differenzéierung méi, well wann een se gemaach hätt, hätt ee misse mam Alter ... et wier extrem komplizéiert ginn. Hei ass och... d'Volontéit gewiescht, ...

[Journalist] Mee d'Iddi ass jo deene Leit, déi d'Impfung net hate kënnen eng Méiglechkeet ze ginn?

[Paulette Lenert] Genau, jo.

[Journalist] Okay, mee d.h. ...

[Paulette Lenert] Mir ginn dovun aus, dass déi Geimpften sech net wäerte streide fir nach PCR-Tester ze maachen.

Mir si frou wann se et maachen, wann se eben iwwert d'Invitatioun am Echantillon matmaachen, do maachen ech wierklech den Opruff, datt jiddwereen sech dem Spill nach eng Kéier soll higinn, mee am Prinzip misst dat dote säi Laf fannen.

[Journalist] Just: Dat war jo, wéi der gesot hutt, keng Prioriséierung vu Beruffsgruppen, d.h. Dir suivéiert do den Avis vun der Ethikkommissioun?

[Xavier Bettel] Jo.

[Journalist] Richteg? Okay.

[Xavier Bettel] Merci.